René Christensen (DF), 2011-05-12:
Et forslag om forbud mod pelsdyravl kan Dansk Folkeparti ikke støtte.
Der er også blevet talt om meget andet her, vedrørende om vi skal have pelsdyravl i Danmark.
Dansk Folkeparti mener bestemt, at vi kan håndtere at have minkavl i Danmark, og selv om nogle mener, at vi godt kan lukke pelsdyravlen ned i Danmark, fordi de i Kina har de samme gode foranstaltninger, som vi har i Danmark, så er vi nu ikke overbevist om, at man kan det.
Det er jo ikke sådan, at vi siger: Ude af øje, ude af sind.
Vi vil gerne holde fast i minkavlen i Danmark, fordi vi her har mulighed for at gøre noget ved tingene, for at holde øje med, om der er en god dyrevelfærd for mink i produktion.
Så er der blevet snakket meget om de her uddannelseskrav, og jeg bliver lidt forvirret, for som jeg husker det, var der tale om det lovforslag, der hed L 26 fremsat af fødevareministeren, og jeg husker også, at der ikke var nogen, der stemte imod det forslag.
Det var sådan, at det lovforslag skulle implementeres den 1. januar 2011, så det vil sige, at der i 4 måneder har været det uddannelseskrav til alle ansatte i minkbranchen.
Der er 1.500-1.600 farme, og der er op til flere ansatte på hver farm.
Forventer man, at man kan få så mange tusinde mennesker gennem et uddannelsessystem på 4 måneder?
Det forventer vi faktisk ikke at man skal kunne gøre.
Vi forventer faktisk, at det kursusforløb, folk skal igennem, har en høj kvalitet; vi forventer faktisk, at de her folk kommer igennem, og der er også lagt en evaluering ind i 2013, hvor vi jo skal kigge på, om alle, der har med mink at gøre, har fået det pågældende kursus.
På den måde undgår vi at komme ud for det, som nogle af os havde en fornemmelse af foregik, nemlig at der kom billig østeuropæisk arbejdskraft, som startede med at plukke lidt jordbær, og når de så var færdige med det, kunne de jo passende passe nogle mink bagefter, uden at have nogen forudsætning for at have med mink at gøre.
Der var vi jo også i Folketinget enige om, at når man har med dyr at gøre, skal man også have et vist kendskab til at håndtere de dyr på en faglig forsvarlig måde.
Derfor er vi glade for, at der ikke var nogen, der stemte imod, at alle, som har med mink at gøre, skal have et vist kendskab til denne dyreart. Hvad angår, om man skulle gå hen og indføre et forbud mod pelsdyravl, så skal man jo også huske på, at hvis man siger ja til det, siger man også farvel til en masse arbejdspladser i Danmark, og man siger også farvel til en meget, meget stor indtægt, som minkavlerne bidrager med.
På den seneste auktion, der blev afholdt hos Kopenhagen Fur, omsatte man for over 2 mia. kr. på en enkelt auktion.
Det fortæller lidt om, at der er rigtig meget i det her.
Det er faktisk sådan, at når man kigger på mink, kan man konstatere, at det er den tredjestørste animalske eksportartikel, som vi har i Danmark.
Så det er ikke fuldstændig ligegyldigt, om vi har minkavl eller ej i Danmark.
Dermed ikke sagt, at det kun drejer sig om, hvad det her kan bidrage med økonomisk.
Det er ikke det, vi siger – vi siger bare, at man altid skal huske, at når man træffer en beslutning, så har det også nogle konsekvenser.
Vi vil gerne være med til at sikre en høj dyrevelfærd, også i minkproduktionen.
Som flere ordførere har omtalt, har vi jo set en udsendelse og nogle billeder – så kan man jo diskutere, hvilken validitet de billeder har, men vi så i hvert fald nogle dyr, som ikke havde det særlig godt, og de billeder ønsker vi ikke at se mere.
Derfor har der også været bred enighed om at indføre en 100-procents-kontrol, og den kører også.
Så vi er faktisk meget fortrøstningsfulde, med hensyn til at minkbranchen fremadrettet får en god dyrevelfærd.
Man må jo også sige, at branchen som helhed er gået meget konstruktivt ind i at være med til at højne kvaliteten i dyrevelfærden ude hos den enkelte minkavler.
Det er jo sådan nu, at hvis minkavlere ikke har rene rapporter, får de ikke den højeste pris, når de kommer på auktionen med deres minkskind.
Så det er ikke til glæde for nogen, hverken for minkavlerne, for dyrene eller for andre, at der ikke er en god dyrevelfærd ude hos den enkelte minkavler.
Vi kan ikke støtte forslaget.